2003/840/EY: Neuvoston päätös, tehty 17 päivänä marraskuuta 2003, tietoyhteiskunnan palvelujen alalla tapahtuvaa tiedonvaihtoa ja oikeudellista yhteistyötä koskevan Euroopan neuvoston yleissopimuksen nro 180 tekemisestä Euroopan yhteisön nimissä



Virallinen lehti nro L 321 , 06/12/2003 s. 0041 - 0042



Neuvoston päätös, tehty 17 päivänä marraskuuta 2003, tietoyhteiskunnan palvelujen alalla tapahtuvaa tiedonvaihtoa ja oikeudellista yhteistyötä koskevan Euroopan neuvoston yleissopimuksen nro 180 tekemisestä Euroopan yhteisön nimissä (2003/840/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 133 artiklan yhdessä sen 300 artiklan 2 kohdan ensimmäisen alakohdan kanssa, ottaa huomioon komission ehdotuksen, sekä katsoo seuraavaa: (1) Tietoyhteiskunnan palvelujen alalla tapahtuvaa tiedonvaihtoa ja oikeudellista yhteistyötä koskevalla Euroopan neuvoston yleissopimuksella nro 180, jäljempänä "yleissopimus", perustetaan kansainvälinen ennakkoilmoitus- ja hallinnollisen yhteistyön järjestelmä, joka koskee ennen kaikkea tietoyhteiskunnan palveluita. (2) Tietoyhteiskunnan palvelut, jotka suoritetaan etäpalveluna, sähköisessä muodossa ja palvelujen vastaanottajan pyynnöstä (yleissopimuksen 2 artiklan määritelmän mukaisesti), ovat ilman lähettäjän tai vastaanottajan fyysistä läsnäoloa suoritettavia palveluita. Näin ollen palvelut kuuluvat yhteisön kauppapolitiikan ja Euroopan yhteisön yksinomaisen toimivallan piiriin, kuten maailman kauppajärjestöä koskevassa Euroopan yhteisöjen tuomioistuimen lausunnossa nro 1/94(1) todetaan. (3) Teknisiä standardeja ja määräyksiä ja tietoyhteiskunnan palveluja koskevia määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetun Euroopan parlamentin ja neuvoston direktiivin 98/34/EY(2), joka on ollut voimassa vuodesta 1999 lähtien, soveltamisesta online-palvelujen oikeudellisten ennakkotietojen ja hallinnollisen vuoropuhelun järjestelmänä saatu kokemus on ollut erittäin myönteistä. (4) Euroopan neuvostossa olisi nopeasti toteutettava vastaava kansainvälinen järjestelmä, johon osallistuminen on yhteisön välittömän edun mukaista. Tällaisen järjestelmän avulla yhteisö voisi säännöllisesti saada tietoja muissa maissa valmisteilla olevista sääntelyaloitteista ja se voisi tarvittaessa esittää huomautuksia esityksistä, joilla voisi olla merkittäviä oikeudellisia ja taloudellisia vaikutuksia online-palveluihin. (5) Yhteisön osallistuminen perustuisi käytännössä direktiivillä 83/189/ETY, joka on sittemmin kumottu ja korvattu direktiivillä 98/34/EY, vuonna 1983 perustettuun järjestelmään, eikä jäsenvaltioille aiheutuisi muita ilmoitusvelvollisuuksia direktiivistä 98/34/EY niille jo aiheutuvien ilmoitusvelvollisuuksien lisäksi. (6) Yleissopimus olisi hyväksyttävä, ON PÄÄTTÄNYT SEURAAVAA: 1 artikla Hyväksytään yhteisön puolesta tietoyhteiskunnan palvelujen alalla tapahtuvaa tiedonvaihtoa ja oikeudellista yhteistyötä koskeva Euroopan neuvoston yleissopimus nro 180. Yleissopimus on tämän päätöksen liitteessä(3). 2 artikla Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa yleissopimus yhteisöä sitovasti. 3 artikla Tämä päätös julkaistaan Euroopan unionin virallisessa lehdessä. Tehty Brysselissä 17 päivänä marraskuuta 2003. Neuvoston puolesta Puheenjohtaja G. Alemanno (1) Tuomioistuimen lausunto, 15.11.1994, Kok. 1994, s. I-5267. (2) EYVL L 204, 21.7.1998, s. 37, direktiivi sellaisena kuin se on muutettuna direktiivillä 98/48/EY (EYVL L 217, 5.8.1998, s. 18). (3) Tehdyn yleissopimuksen teksti on olemassa englannin ja ranskan kielellä ja kumpikin teksti on yhtä todistusvoimainen.